REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/17-21

28. januar 2021. godine

B e o g r a d

ZAPISNIK

SA 18.SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 28. JANUARA 2021. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Dragana Barišić, Branimir Spasić, Darko Laketić, Luka Kebara, Ivana Nikolić, Sandra Božić i Šaip Kamberi.

Sednici su prisustvovali zamenici članova Odbora: Violeta Ocokoljić, zamenik Veroljuba Matića, člana Odbora, Marijana Krajnović, zamenik Miroslava Kondića, člana Odbora, Dijana Radović, zamenik Đorđa Milićevića, člana Odbora, Željko Tomić, zamenik Marine Raguš, člana Odbora i Sanja Jefić Branković, zamenik Branmira Jovanovića, člana Odbora .

Sednici nisu prisustvovali članovi Odbora: Adam Šukalo, Veroljub Matić, Miroslav Kondić, Nebojša Bakarec, Đorđe Milićević, Uglješa Marković, Marina Raguš, Mira Petrović i Branimir Jovanović.

Sednici su, takođe, prisustvovali i: zamenik predsednika Komisije za kontrolu državne pomoći, Ljiljana Blagojević; vršilac dužnosti sekretara Komisije za kontrolu državne pomoći, Luka Milošević; Poverenik za informacije od javnog značaja i zaštitu podataka o ličnosti, Milan Marinović, generalni sekretar Službe Poverenika za informacije od javnog značaja i zaštitu podataka o ličnosti, Marinko Radić i pomoćnik generalnog sekretara Službe Poverenika, Rada Kovačević.

Na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine, predsednik Odbora je predložioda Odbor obavi zajednički jedinstveni pretres o tačkama 3. do 7. predloženog dnevnog reda, koje se odnose na zahteve narodnih poslanika i imenovnih lica u Narodnoj skupštini za davanje pozitivnih mišljenja za obavljanje druge javne funkcije ili drugog posla.

Predsednik Odbora je stavio na glasanje predlog da Odbor obavi zajednički jedinstveni pretreso tačkama 3. do 7. predloženog dnevnog reda. Odbor je jednoglasno prihvatio predlog za spajanje rasprave.

Po izjašnjenju o predlogu za spajanje rasprave, shodno članu 93. stav 3. Poslovnika Narodne skupštine, predsednik Odbora je stavio na glasanje predlog dnevnog reda 18. sednice u celini.

Odbor je jednoglasno, u celini, utvrdio sledeći:

D n e v n i r e d:

- usvajanje zapisnika sa 11, 12, 13, 14, 15, 16. i 17. sednice Odbora -

1. Razmatranje zahteva Komisije za kontrolu državne pomoći za davanje saglasnosti za zasnivanje radnog odnosa sa novim licima i dodatno radno angažovanje (21 broj 112-25/21 od 5. i 21. januara 2021. godine);

2. Razmatranje zahteva Poverenika za informacije od javnog značaja i zaštitu podataka o ličnosti za davanje saglasnosti za zasnivanje radnog odnosa sa novim licima (21 broj 112-1546/20 od 13. januara 2021. godine);

3. Razmatranje zahteva narodnog poslanika Katarine Rakić, za davanje pozitivnog mišljenja za obavljanje druge javne funkcije (21 broj 02-2327/20 od 30. decembra 2020. godine i od 18. januara 2021. godine);

4. Razmatranje zahteva zamenika generalnog sekretara Narodne skupštine Srđana Smiljanića, za davanje pozitivnog mišljenja za obavljanje drugog posla (21 broj 112-40/21 od 12. januara 2021. godine);

5. Razmatranje zahteva zamenika generalnog sekretara Narodne skupštine Branka Marinkovića, za davanje pozitivnog mišljenja za obavljanje drugog posla (21 broj 112-39/21 od 12. januara 2021. godine);

6. Razmatranje zahteva narodnog poslanika Uglješe Mrdića, za davanje pozitivnog mišljenja za obavljanje drugog posla (21 broj 02-65/21 od 18. januara 2021. godine);

7. Razmatranje zahteva narodnog poslanika mr Jadranke Jovanović za davanje pozitivnog mišljenja za obavljanje druge javne funkcije (21 broj 02-99/21 od 25. januara 2021. godine);

8. Utvrđivanje spiska nalepnica za parkiranje A-I i A-II.

Pre prelaska na rad po utvrđenom dnevnom redu predsednik Odbora je predložio da se usvoje zapisnici sa 11, 12, 13, 14, 15, 16. i 17. sednice Odbora. Odbor je jednoglasno, bez primedbi, usvojio zapisnike sa 11, 12, 13, 14, 15, 16. i 17. sednice Odbora.

**Prva tačka dnevnog reda:** Razmatranje zahteva Komisije za kontrolu državne pomoći za davanje saglasnosti za zasnivanje radnog odnosa sa novim licima i dodatno radno angažovanje

Zamenik predsednika Komisije za kontrolu državne pomoći, Ljiljana Blagojević je upoznala članove Odbora da je Komisija bila u sastavu Ministarstva finansija, a da je od januara 2020. godine nezavisna organizacija. Predočila je da Komisija nije počela da radi u punom kapacitetu i kao razlog navela epidemiju korona virusom, kao i promenu prostora za rad, apostrofirajući da su finansijska sredstva već isplanirana i opredeljena za plate lica za koje se zahtev za dodatno radno angažovanje odnosi. Upoznala je članove Odbora da Komisija trenutno ima petoro zaposlenih na neodređeno vreme i da će po dobijanju saglasnosti Odbora nastaviti sa postupkom zapošljavanja ostalih lica kako bi Komisija stvorila preduslove da organizuje svoj rad.

Diskusije nije bilo.

Odbor je na predlog predsednika jednoglasno usvojio zahtev Komisije za kontrolu državne pomoći za davanje saglasnosti za zasnivanje radnog odnosa sa 22 nova lica kao i za dodatno radno angažovanje 11 lica po osnovu ugovora o obavljanju privremenih i povremenih poslova.

**Druga tačka dnevnog reda:** Razmatranje zahteva Poverenika za informacije od javnog značaja i zaštitu podataka o ličnosti za davanje saglasnosti za zasnivanje radnog odnosa sa novim licima

Poverenik za informacije od javnog značaja i zaštitu podataka o ličnosti, Milan Marinović, upoznao je članove Odbora da Radna grupa za izmenu Zakona o slobodnom pristupu informacijama od javnog značaja, najavljuje nove nadležnosti u radu Poverenika, te će usled povećanog obima posla biti potreban i veći broj zaposlenih kako bi se sve obaveze izvršile. Obrazlažući zahtev, naveo je i da su kadrovskim planom koji je odobren od strane Ministarstva finansija planirana ta radna mesta i za njih su obezbeđena finansijska sredstva.

Disusije nije bilo.

Odbor je na predlog predsednika većinom glasova usvojio zahtev Poverenika za informacije od javnog značaja i zaštitu podataka o ličnosti za davanje saglasnosti za zasnivanje radnog odnosa na neodređeno vreme sa 23 nova lica, prema strukturi iz zahteva.

**Treća, četvrta, peta, šesta i sedma tačka dnevnog reda:**

Predsednik Odbora je ukazao da se radi o zahtevima za davanje pozitivnog mišljenja za obavljanje druge javne funkcije, odnosno drugog posla, koji se podnose na osnovu članova 46. i 56. Zakona o sprečavanju korupcije.

Diskusije nije bilo.

Odbor je u skladu sa članom 157. stav 2. Poslovnika Narodne skupštine, o svakom zahtevu odlučivao posebno.

Na predlog predsednika, Odbor je jednoglasno usvojio Predloge pozitivnog mišljenja za vršenje druge funkcije, odnosno obavljanje drugog posla, po utvrđenim tačkama Dnevnog reda:

* Da Katarina Rakić, narodni poslanik, može da obavlja i funkciju predstavnika Republike Srbije kao osnivača Privrednog društva za pružanje usluga „Pro Tent“ d.o.o. Obrenovac, za koju na osnovu zakonskog ovlašćenja osnivačka prava vrši Vlada u Skupštini Privrednog društva za pružanje usluga „Pro Tent“ Obrenovac, iz tačke 3. Dnevnog reda;

* Da Srđan Smiljanić, zamenik generalnog sekretara Narodne skupštine, može da obavlja i posao člana Komisije za polaganje ispita za komunalnog milicionara i ispitivača na predmetu Opšti upravni postupak i upravni spor, iz tačke 4. Dnevnog reda;
* Da Branko Marinković, zamenik generalnog sekretara Narodne skupštine, može da obavlja i posao zamenika člana Komisije za polaganje ispita za komunalnog milicionara i ispitivača na predmetu Opšti upravni postupak i upravni spor, iz tačke 5. Dnevnog reda;
* Da Uglješa Mrdić, narodni poslanik, može da obavlja dopunski rad po

osnovu ugovora o delu zaključenog sa Institutom za puteve Beograd a.d, do 1/3 punog radnog vremena, iz tačke 6. Dnevnog reda;

* Da Jadranka Jovanović, narodni poslanik, može da obavlja i funkciju člana Upravnog odbora Fonda za unapređenje vokalne umetnosti mladih ''Melanije Bugarinović i ćerke Mirjane Kalinović - Kalin'' u Novom Sadu, iz tačke 7. Dnevnog reda;

**Osma tačka dnevnog reda:** Utvrđivanje spiska nalepnica za parkiranje A-I i A-II;

U skladu sa Odlukom o korišćenju prostora za parkiranje vozila oko zgrade Narodne skupštine utvrđen je spisak parking nalepnica, sa novim izgledom, počev od aktuelnog saziva Narodne skupštine.

Predsednik Odbora je napomenuo da su naknadno, neposredno pred sednicu Odbora, pristigli zahtevi za izdavanje nalepnica koje su podneli narodni poslanici Daniel Đivanović i Rozalija Ekres iz Poslaničke grupe Savez vojvođanskih Mađara, te je to razlog što njihovi zahtevi nisu evidentirani u sistemu e-parlamenta.

Diskusije nije bilo.

Na predlog predsednika, Odbor je većinom glasova usvojio spisak nalepnica za parkiranje A-I i A-II, u tekstu koji se nalazi u sistemu e parlamenta sednice Odbora, sa navedenom dopunom.

\*\*\*

Sednica je završena u 12,15 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović